དེ་ལྟར་བྱས་ན་རྒྱལ་ཁབ་ཀྱི་སྲིད་འབྱོར་མངའ་ཐང་གཙོ་སྐྱོང་བྱེད་ནུས་པའི་མི་རབས་གསར་བའི་རིགས་སྐྱེད་སྲིང་བྱེད་ཐུབ་རྒྱུ་རེད།རྒྱུ་བཟང་ན་འབྲས་བུ་བཟང༌།དུས་རབས་ཀྱི་ཁྲོད་ཡོན་ཏན་པའི་ཚུལ་ཞིག་སྐྱེད་དགོས་ན༑སློབ་དེབ་ཕུན་སུམ་ཚོགས་པ་ཞིག་དགོས།ཏང་གི་སྐབས་བཅུ་གཅིག་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པའི་དགོངས་དོན་གྱི་དཔལ་ཡོན་ཤར་བའི་འོག་སློབ་དེབ་སྒྲིག་སྦྱོར་གྱི་ལས་ཁུངས་ཤིག་བཙུགས་པར་བརྟེན།བོད་ཀྱི་སློབ་གསོའི་བྱ་བ་དེ་གཞུང་ལམ་དཀར་བོ་ཞིག་ལ་ཞུགས་སུ་བཅུགདེར་བརྟེན་རིག་གནས་ཡོན་ཏན་གྱི་ཚད་གཞི་ངེས་ཅན་ལྡན་པའི་མི་སྣ་མང་བོ་ཞིག་སྐྱེད་སྲིང་བྱེད་ཐུབ་པ་བྱུང༌།བོད་ཀྱི་ས་ཁུལ་ཡོངས་ལ་ཕན་པ་ཆེན་པོ་ཐོགས་སོང་བར་ང་ཚོས་བསྟོད་པ་བྱས་ན་འགྲིགཡིན་ན་ཡང་སྤྱི་ལོ་ཉིས་སྟོང་ལ་ཐུག་པའི་བར་མུ་མཐུད་ནས་སྤེལ་བའི་ཁྱད་པར།སྔོན་ལ་བལྟས་ན་བརྗོད་བྱ་དང་རྗོད་བྱེད་གང་ཐད་ནས་ཀྱང་འགྱུར་མ་ཙམ་ཡིན།ཕྱི་གླིང་བ་ཚོས་མི་རིགས་གང་དང་གང་ཡིན་ཡང་སྐད་ཡིག་གི་སློབ་དེབ་དེ་བསྒྱུར་རྒྱུའི་དཔེ་མེད།ཁྱབ་ཆེ་ཆུང་གི་སྒོ་ནས་བཤད་ན་རྒྱ་ཡིག་ཡིན་ཡང་སོག་པོ་ཚོས་སློབ་དེབ་ཚང་མ་སོག་པོའི་རིག་གནས་ཀྱི་སྟེང་ནས་སྒྲིག་ཐུབ་ན།ང་ཚོ་བོད་ཀྱིས་ཅིའི་ཕྱིར་རང་གི་བོད་མི་རིགས་ཀྱི་རིག་གནས་ཀྱི་སློབ་དེབ་སྒྲིག་མ་ཐུབ་པ་རེད།ཅིའི་ཕྱིར་འགྱུར་མར་ལོག་སོང་བ་རེད།རང་རྒྱལ་གྱི་སོག་པོའི་མི་རིགས་དང་ཁྲོའོ་ཞན།ཡུ་གུར་སོགས་ཡི་གེ་ཡོད་པའི་མི་རིགས་ཚང་མས་སློབ་དེབ་དེ་རང་གི་མི་རིགས་ཀྱི་རིག་གནས་ཁོ་ནའི་སྟེང་ནས་སྒྲིག་པ་ལས་ངེད་ཅག་བོད་ལྟར་གཞན་གྱི་དེ་བསྒྱུར་ནས་སྒྲིག་ཡོད་པ་ཞིག་གཏན་ནས་མེད།རང་ལ་སློབ་དེབ་ཅིག་སྒྲིག་ན་རང་གི་སྐད་ཡིག་དང་རིག་གནས་འདིའི་སྒོ་ནས་སྒྲིག་མ་ཐུབ་ན།བོད་རང་གིས་རང་བདག་མ་ཐུབ་པ་དང་རང་མགོ་རང་གིས་མ་ཐོན་པའི་རྟགས་རེད།ངོ་མ།གཞན་གྱིས་བལྟས་ན་ངོ་ཚ་རེད།བོད་ཀྱི་སྔོན་བྱོན་མཁས་པ་དག་གི་གཞུང་པོ་ཏི་རི་རབ་ལྟ་བུ་མང་བོ་བརྩིགས་ཡོད།ང་ཚོས་སྐད་ཡིག་སློབ་དེབ་ཅིག་སྒྲིག་མ་ཐུབ་པར་ངོ་ཚ་རྒྱུ་ཨེ་ཡོད།རྩ་ཁྲིམས་ནང་དུ་མི་རིགས་གང་དང་གང་ཡིན་ཡང་རང་གི་སྐད་ཡིག་དང་སྲོལ་རྒྱུན་རིག་གནས་འཛིན་སྐྱོང་སྤེལ་གསུམ་བྱ་རྒྱུའི་དབང་ཆ་ལག་ཏུ་བཞག་ཡོད།ཅིའི་ཕྱིར་རང་གི་སྐད་ཡིག་བཀོལ་ས་མ་སོང་བ་རེད།དེའི་དབང་གིས་ཁ་སང་དེ་རིང་ཉིན་བཞིན་དེའི་མཇུག་འབྲས་ཀྱི་གནོད་པ་ཚབས་ཇེ་ཆེ་ནས་ཇེ་ཆེར་འགྲོ་བཞིན་ཡོད་པ་ཨེ་ཤེས།ཡོད་ཚད་རྒྱ་ཡིག་གི་རྗེས་དེད་ནས་བྱ་བྱེད་ལས་གསུམ་དང་བདག་གཞན་དུས་གསུམ།ཚིག་གི་སྦྱོར་སྟངས།སྒྲའི་འགྱུར་བ་སོགས་ལ་གནོད་པ་བཟོས་པ་རེད།བོད་ཡིག་སློབ་དེབ་བཟང་བོ་ཞིག་བསྒྲིག་དགོས་ན་བོད་མི་རིགས་ཀྱི་རིག་གནས་འདིའི་སྙིང་བོ་འཛིན་སྐྱོང་སྤེལ་གསུམ་བྱས་ཏེ་མི་རིགས་ཀྱི་འདུ་ཤེས་ཆགས་ཐབས་དང་བོད་མི་རིགས་ལ་དམིགས་བསལ་དུ་ཡོད་པའི་བསམ་པ་བཟང་བོ་དེར་མི་རིགས་དང་རྒྱལ་ཁབ་ལ་ཕན་ཐོགས་པ་གཞི་བྱས།རི་ལས་སྐྱེས།སློབ་དཔོན་ཐོན་མི།གཡུ་ཐོག་ཡོན་ཏན་མགོན་པོ།ཐང་སྟོང་རྒྱལ་བོ།ས་སྐྱ་པཎ་ཆེན་སོགས་ལྟ་བུ་དག་གི་མཛད་པ་རླབས་པོ་ཆེ་དག་གི་དཔེ་དྲངས་ཏེ་སློབ་གསོ་བྱ་དགོས།